b'\n_START_ARTICLE_\nKarl Bodmer\n_START_SECTION_\nPr\xc3\xa6rieindianernes maler\n_START_PARAGRAPH_\nKarl Bodmer reiste i 1832-1834 i f\xc3\xb8lget til prins Maximilian zu Wied-Neuwied p\xc3\xa5 hans forskningsreise til de nordamerikanske Great Plains. Der tegnet han og malte pr\xc3\xa6rieindianere og pr\xc3\xa6rielandskapet. Disse bildene ble senere publisert som h\xc3\xa5ndkolorerte akvatinter i Maximilian zu Wied-Neuwieds arbeid Reise in das innere Nord-America in den Jahren 1832 bis 1834. Idag tilh\xc3\xb8rer Bodmers bilder og Wied-Neuwieds reiseskildring en av de viktigste historiske og etnografiske kilder til den n\xc3\xa5 forsvunne pr\xc3\xa6rieindianske kultur rundt Missourifloden.\n_START_SECTION_\nEkspedisjonen\n_START_PARAGRAPH_\nDen viktigste fasen av denne forskningsreisen ble innledet i april 1833 da prinsen av Wied og Bodmer bega seg opp Missouri, f\xc3\xb8rst med hjuldamperen Yellow Stone og s\xc3\xa5 i flodb\xc3\xa5t. Da de stanset ved handelsstasjoner og leirer, malte Bodmer akvareller av indianere fra flere pr\xc3\xa6rieindianske grupper, f\xc3\xb8rst og fremst lederskikkelser og andre menn, men iblant ogs\xc3\xa5 kvinner og barn. Han malte dessuten samfunnsscener, seremonier og landskap. I august n\xc3\xa5dde ekspedisjonen Fort McKenzie, men truende krig med svartfotindianerne fikk dem til \xc3\xa5 snu. Vinteren 1833-34 ble tilbragt ved Fort Clark sammen med George Catlin. Man opprettet n\xc3\xa6re og vennskapelige forbindelser med mandaner og hidatsa. Artistisk og vitenskapelig var denne vinteren ekspedisjonens h\xc3\xb8ydepunkt.\n_START_SECTION_\nIllustrasjonene\n_START_PARAGRAPH_\nEtter \xc3\xa5 ha kommet tilbake til Europa, arbeidet Bodmer i et ti\xc3\xa5r med \xc3\xa5 forberede illustrasjonene til prinsen av Wieds reisefortelling, Reise in das innere Nord-America in den Jahren 1832 bis 1834 i tre bind. Det var 81 akvatinter basert p\xc3\xa5 hans amerikanske akvareller. Selv om det ble oversatt til flere spr\xc3\xa5k, var arbeidet ingen kommersiell fremgang, og Bodmer begynte \xc3\xa5 betrakte sin deltagelse i den wiedske ekspedisjonen som et ugjenkallelig tap for hans karriere.\n_START_SECTION_\nSamlingene\n_START_PARAGRAPH_\n386 av Bodmers tegninger og akvareller fra Nordamerika befinner seg sammen med trykkplatene og det skriftlige materialet som Wied-Neuwied frembragte under ekspedisjonen i Joslyn Art Museum i Omaha (Nebraska). En annen viktig samling er Newberry Library Bodmer Collection i Chicago.\n_START_SECTION_\nI Tyskland og Frankrike\n_START_PARAGRAPH_\nI Tyskland ble Karl Bodmer kjent for sine akvareller, tegninger og akvatinter med motiv fra Rhinens, Mosels og Lahns byer og bygder. I Frankrike satte man pris p\xc3\xa5 hans oljemalerier med skogs- og dyremotiv samt hans kopperstikk, tegninger og bokillustrasjoner, alt utf\xc3\xb8rt i Barbizonskolens \xc3\xa5nd. Han ble fransk statsborger i 1843. Han tilbragte sine siste \xc3\xa5r i fattigdom og d\xc3\xb8de ubemerket i 1893.'